Järgnenud aastatel oli iluuisutamine Eestis küll üks populaarsemaid talispordialasid, kuid erilist rahvusvahelist edu ei saavutatud. Oma osa oli selles ka  kindlasti muutlikel ilmaoludel, sest mõnel aastal jäid sooja talve tõttu toimumata isegi riigi meistrivõistlused. Mõnel talvel aga lükati võistlusi edasi hoopiski pakase tõttu. Siiski otsustas Eesti Olümpiakomitee 1936. aastal saata Garmisch-Partenkircheni taliolümpiale ka kaks iluuisutajat, paarissõitjad Helene Michelson - Eduard Hiiop. Olümpiadebüüt lõppes viimase, 18. kohaga.